钦定古今图书集成/明伦汇编/交谊典/第057卷 > 《次韵廖明略陪吴明府白云亭宴集》
## 钦定古今图书集成/明伦汇编/交谊典/第057卷 > 《次韵廖明略陪吴明府白云亭宴集》

黄庭坚

江净明花竹，山空响管弦。风生学士麈，云绕令君筵。
百越馀生聚，三吴远接连。庖霜刀落鲙，执玉酒明船。
叶县飞来舄，壶公谪处天。酌多时暴谑，舞短更成妍。
惟我孤登览，观诗未究宣。空馀五字赏，文似两京然。
医是肱三折，官当岁九迁。老夫看镜罢，衰白敢争先。